ขอให้ประชาชนภาคใต้เฝ้าระวังฝนตกหนักสะสมในช่วง 1-2 วันนี้ ส่วนประเทศไทยตอนบนสภาพอากาศค่อนข้างแปรปรวน
นายสมควร ต้นจาน ผู้อำนวยการส่วนพยากรณ์อากาศกลาง กองพยากรณ์อากาศ กรมอุตุนิยมวิทยา เปิดเผยว่า วันนี้(15 พ.ย.64) หย่อมความกดอากาศต่ำที่พัดปกคลุมประเทศไทยได้เคลื่อนตัวไปในทะเลฝั่งอันดามันแล้วแต่ยังคงมีลมตะวันออกเฉียงเหนือพัดปกคลุมอยู่ ส่งผลทำให้ในช่วง 1-2 วันนี้ ภาคใต้ยังคงมีฝนตกต่อเนื่องเล็กน้อยถึงปานกลางและมีฝนตกหนักบางแห่ง ปริมาณฝนร้อยละ 40 - 60 ของพื้นที่ ประชาชนควรเฝ้าระวังฝนตกสะสมอาจทำให้เกิดน้ำท่วมฉับพลันน้ำป่าไหลหลาก ขณะที่ภาคเหนือ ภาคตะวันออกเฉียงเหนือ ภาคกลางและภาคตะวันออก  มวลอากาศเย็นที่พัดปกคลุมอยู่จะเริ่มอ่อนกำลังลง ทำให้วันนี้ - 22 พฤศจิกายน 2564  บางพื้นที่ยังคงมีฝนตกเล็กน้อยและอุณหภูมิจะเริ่มสูงขึ้น โดยภาคเหนือและภาคตะวันออกเฉียงเหนือ อุณหภูมิต่ำสุดช่วงเช้า 20 - 23 องศาเซลเซียส ยอดดอยยอดภูอุณหภูมิ 17 - 18 องศาเซลเซียส และมีหมอกในช่วงเช้า ขอให้ประชาชนที่ใช้รถใช้ถนนขับขี่ยานพาหนะอย่างระมัดระวังประชาชนสามารถติดตามสภาพอากาศได้ที่เว็บไซต์ www.tmd.go.th หรือโทรสายด่วน 1182 ได้ตลอด 24 ชั่วโมง